钦定古今图书集成/方舆汇编/职方典/第1293卷 > 《郴州创筑外城记》明·欧礼
## 钦定古今图书集成/方舆汇编/职方典/第1293卷 > 《郴州创筑外城记》明·欧礼

按《志》：吾郴在百重山内，控扼交广，襟带湖虔，地多崇
山大泽，延袤数百里，箐峒诸苗乂之，不得则挺而走
险，夺攘矫虔，习与性成者也。正德戊辰，贼数百奄至
城下，攻弗克，始遁去。自后出没无时，大为民患。征剿
之后，喘息不敢出者，仅二三纪，然犹未能若穑夫去
草芟彝蕴崇之勿使能植也。遗有种类，浸以蕃盛，相
扇为恶者日滋。加之贫民，愍不畏死，投为乡导，流劫
乡村，殆无宁岁。吾州城北，丘阜靡彝，四无居民，旷然
弥望，埤平湟湮，武备废弛。识者患之，谓“贼夜至而履
无人之境，则城可逾也。”欲城外城为治安计，乃以闻
于当道，卒未能举而行之。岂非知事者限于后时哉？
岁癸亥，我父母秋宇赵公下车，志存立功，周咨民瘼。
属四郊多垒，疆场日骇，有众咸造，复以前议，请会棘
闱，简贤入帘，继而入觐，孔棘弗果。乙丑旋轸，他事未
遑，即备申院道志同谋协，报曰“可。”惟时公卜日经营，
计丈数，揣高卑，物土方，峙桢干，集徒佣。惟楚有材，工
则度之；惟山有石，匠则伐之。自西徂东，墙长二百二
十五丈，崇一丈，甃石覆瓦，屹屹言言。又以有基勿坏，
乃广其基至四尺，建营房三十楹，募馀勇可贾若阳
山杀手者居之，中建官厅为巡视之所，共用银一百
七十六两，皆本道、本州之罚锾也。人夫取于民，四百
名取于军，一百名。悦以使民，民用丕作。经始于乙丑
之夏，讫工于是年之冬。秋毫无扰，人不知役。参置错
峙，雉堞雄观，内外犄觕，鼓角生寒，室家胥庆，自今眠
者始安席矣。乃谓文明子礼曰：“古者动大众、兴大役，
必表年以首事。兹吾有俶其城，亦聊以固吾圉焉耳；
愿记之以垂永久。”予惟是役也，议于数十年之前，而
成于一旦，以捍大患，以定大业。非公忧民之忧，孰能
丕从民志，肇基久旷之规，而永底蒸民之生也哉！《易曰：“王公设险以守国。”盖御戎之道，守备为本。险之时
义大矣哉。我闻在昔，汉郡守杨璆始筑州城，载名宦，
千有馀年，尚俎豆焉。公鼎创外城，增其未备，而翼卫
之璆不得专美于前矣。后之吏兹土者，无恶事不己
出，时加修葺，则所以保障一方，而杜奸人窥伺之心
者，宁有暨哉？惟郴其永享矣。公讳恂，学行纯懿，筮仕
滇庠，两台二司，咸加推重。予适备员，实与闻之。尝遴
选通省诸俊，命公训之，皋席横经，抠趋之士，闻所未
闻，一时出其门者甚众。擢令枝江，爱民如子。乃今借
寇吾郴，操持清谨，气度端凝，宽仁明敏，无疾言遽色。
其为政，先德化而后刑罚，善政更仆莫数，特撮大概，
因并记之。